รัฐมนตรีว่าการกระทรวงมหาดไทย พอใจแผนช่วยเหลือทีมหมูป่าอะเคเดมี 4 คนแรก สำเร็จ
รัฐมนตรีว่าการกระทรวงมหาดไทย พอใจแผนช่วยเหลือทีมหมูป่าอะเคเดมี 4 คนแรก สำเร็จ ขณะนี้ยังต้องอยู่ในความดูแลของแพทย์  พร้อมเผยยังใช้นักดำน้ำชุดเดิมช่วยอีก 9 คนที่เหลือ

พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า พอใจภาพรวม การให้ความช่วยเหลือนักฟุตบอลเยาวชนและโค้ชทีมหมูป่าอะคาเดมี 4 คนแรก ออกจากถ้ำหลวง ขุนน้ำนางนอน จังหวัดเชียงราย เนื่องจากหลายฝ่ายร่วมมือกันจนภารกิจประสบความสำเร็จ นอกจากนี้ ผู้บัญชาการเหตุการณ์ศูนย์อำนวยการร่วมค้นหาผู้สูญหายในวนอุทยานแห่งชาติถ้ำหลวง ขุนน้ำนางนอน จังหวัดเชียงราย (ศอร.) จะประชุมและสรุปภาพรวมเพื่อประเมินแนวทางในการช่วยเหลืออีก 9 คนที่เหลือในช่วงเช้าวันนี้ 9 ก.ค.2561 ส่วนจะเริ่มปฏิบัติการช่วยเหลือได้ในเวลาไหนนั้น จะต้องรอฟังจากหน่วยงานปฏิบัติในพื้นที่อย่างเป็นทางการ ซึ่งสิ่งสำคัญที่สุดจะต้องนำถังอากาศเข้าไปวางตามจุดเส้นทางที่จะเข้าไปยังเนินนมสาว  พร้อมได้กำชับก่อนจะปฏิบัติงานจะต้องประเมินศักยภาพของเจ้าหน้าที่ชุดที่จะเข้าไปให้ความช่วยเหลืออย่างละเอียด เพื่อป้องกันไม่ให้เกิดความเสียหาย ซึ่งยังคงใช้นักดำน้ำชุดเดิมที่เข้าไปเมื่อวาน 8 ก.ค.2561 เพราะได้เห็นสภาพภายในถ้ำและรู้แนวทางจะต้องปฏิบัติอย่างไร รวมถึงรู้ข้อผิดพลาดที่ต้องแก้ไข ส่วนสุขภาพของทีมหมูป่าทั้ง 4 คนนั้น ขณะนี้อยู่ในการดูแลของแพทย์ ซึ่งทุกคนแข็งแรงและปลอดภัย แต่ยังต้องตรวจสอบสุขภาพอย่างละเอียด
 
อย่างไรก็ตาม ในช่วงบ่ายวันนี้ 9 ก.ค.2561 ตนเองจะเดินทางลงพื้นที่จังหวัดเชียงราย พร้อมกับนายกรัฐมนตรี เพื่อติดตามการทำงาน รวมถึงให้กำลังใจครอบครัวทีมหมูป่าและเจ้าหน้าที่ที่ร่วมปฏิบัติงานทุกนาย